12. schôdza NR SR - 8.deň - A. dopoludnia
Dátum: 2024-04-26
Poslanec: Nash, Natália (PS)
Druh vystúpenia: Vystúpenie v rozprave

163. Ďakujem pekne za slovo, pán predsedajúci. Vážení kolegovia poslanci a poslankyne, začnem netradične a už na úvod poviem, že s úpravou, ktorá je predmetom predloženého návrhu, poslanecký klub Progresívneho Slovenska nemá zásadný problém. Posun vekovej hranice na povinné nosenie lyžiarskej helmy z doterajších 15 na 18 rokov je pochopiteľnou reakciou na zhoršujúcu sa bezpečnostnú situáciu na slovenských zjazdovkách. Tá sa odzrkadľuje aj v rastúcom počte zásahov Horskej záchrannej služby v lyžiarskych strediskách v početných zraneniach a, bohužiaľ, aj v tragických udalostiach. Prístup k otázke nosenia lyžiarskej helmy je rôzny naprieč krajinami. V susednom Rakúsku je nosenie povinné do pätnásť rokov, v Poľsku do šestnásť rokov, v Taliansku je povinné do 18 rokov, v Slovinsku a Chorvátsku je to do 14 rokov, vo Francúzsku, Švajčiarsku či Česku je nosenie iba odporúčané. Za zmienku stojí, že vo viacerých krajinách štátnu reguláciu nahrádzajú prísne pravidlá samotných lyžiarskych stredísk a v niektorých krajinách, napríklad vo Švajčiarsku, je viditeľná vyššia miera nosenia ochranných heliem aj napriek dobrovoľnosti. Prístup sa líši aj pri sankciách za porušenie, od odobratia skipasu až po vysoké pokuty. Veková hranica podľa predloženého návrhu, bude teda patriť k tým najvyšším v Európe. Je však podľa môjho názoru plne obhájiteľná. Na Slovensku často vidíme preplnené strediská a, bohužiaľ, aj mnoho lyžiarov a lyžiarok, ktorým Biely kódex nič nehovorí. Posilňovanie bezpečnostných opatrení je určite namieste. A teraz prídu tie ale. S touto konkrétnou zmenou súhlasím, ale zaráža ma, že otvárate zákon o Horskej záchrannej službe takýmto prázdnym návrhom. Keď som prvýkrát otvárala predložený poslanecký návrh, dúfala som, že bude minimálne inšpirovaný návrhom poslancov z roku 2023. Tento návrh rovnako upravoval nosenie lyžiarskej helmy z 15 na 18 rokov. Ale okrem toho prichádzal s viacerými podstatnými úpravami ohľadom fungovania samotnej Horskej záchrannej služby. Išlo napríklad o vypustenie legislatívnej skratky horská služba z dôvodu zameniteľnosti subjektov, o zabránenie zneužívania označenia Horská záchranná služba a znaku Horskej záchrannej služby, o uplatňovanie disciplinárnej pôsobnosti Asociáciou horských vodcov, o definovanie nových orgánov asociácie, a to disciplinárnej komisie a odvolacej komisie, o zavedenie inštitútu registrovaných osôb v asociácii horských vodcov, o úpravu registrácie a členstva v asociácii, o rozšírenie pôsobnosti asociácie vzhľadom na jej postavenie ako člena Medzinárodnej únie národných asociácií horských vodcov, o úpravu disciplinárnej zodpovednosti, o explicitné vymedzenie výcviku horských záchranárov, ako úlohy horskej záchrannej služby v záujme dosiahnutia súladu pri aplikácii predpisov na úseku ochrany prírody a krajiny a o ďalšie technické záležitosti. V tomto vidím v tomto návrhu naozaj nevyužitie možnosti upraviť aj veci, ktoré si zjavne žiadajú úpravu tohto zákona. K jeho schváleniu nechýbalo naozaj veľa. Návrh skončil v druhom čítaní s odporúčaním výborov schváliť. Následne sa proces ukončením schôdze pre politickú situáciu a predčasné voľby zastavil. Vy ste si na otvorenie tohto zákona vybrali iba lyžiarske helmy, teda iba jediný riadok z pôvodného návrhu. Máme po lyžiarskej sezóne a toto opatrenie padne na úrodnú pôdu možno až s príchodom ďalšej sezóny. Máte čas. S počudovaním sa pýtam, prečo ste si nesadli s predstaviteľmi Horskej záchrannej služby, profesionálmi, aj dobrovoľníkmi a nezamysleli ste sa, ako sa dá pre nich urobiť ešte viac. Samotní horskí záchranári očakávajú viacero legislatívnych zmien, tak prečo tu ideme hlasovať iba o jednoriadkovom návrhu o lyžiarskych helmách. Veď pokojne stačilo urobiť tú bežnú prax, chytiť do rúk už hotový návrh zákona z minulého roka, ktorý už prešiel takmer celým legislatívnym procesom, prehodnotiť jeho ustanovenia a vybrať z neho potrebné úpravy a priniesť hodnotnejší materiál, ako je ten, čo ste nám sem predložili. Je to nevyužitá príležitosť. Hľadám za tým celým nejakú logiku, no zatiaľ mi z toho vychádza iba jedno. Počas sezóny sa udiali viaceré nešťastia, posledné veľké iba nedávno v marci. Treba teraz rýchlo ukázať, ako vám ide o bezpečnosť lyžiarov a lyžiarok, kým téma úplne nevychladne. Ambasádorka pre ženský šport pani Tabák v príbehoch na svojich sociálnych sieťach 18. apríla napísala: „Predložili sme zákon, aj keď už nie som vaša poslankyňa. Ďakujem, Adam Lučanský, všetko sa dá, keď sa chce, ochrana športovcov, lyžiarov. Veľmi sa teším. Dám vám vedieť, keď sa to schváli. Na tomto zákone som pracovala už minulý rok, len SaS-ka sa spojila so SMER-om a odmietli hlasovať o prerokovaných zákonoch a ukončili schôdzu. Darebáci zo SaS-ky.“ Koniec citátu. Tu sa mi trochu potvrdzujú moje predchádzajúce slová a zrejme ide z veľkej časti o lacné body do kampane, pretože dvaja kandidáti do europarlamentu sú predkladateľmi tohto návrhu a ďalšia kandidátka sa pasuje za jeho autorku. Ak však pani Tabák pracovala na návrhu už minulý rok a hovorí o tom pomerne komplexnom návrhu, ktorý som spomínala pred chvíľou, prečo vracia do pléna iba helmy? Odpoveď zrejme bude, lebo je to rýchle, ľahké a dobre sa to odprezentuje. Možno sa mýlim a už je na ceste rozsiahly pozmeňujúci návrh. Prajem si, aby bol a aby poslanci koalície urobili z návrhu hodnotnejší materiál na diskusiu a schvaľovanie, ktorý bude riešiť viac problémov ako len tento jeden vytrhnutý z kontextu. Pre prípad, že nie, podniknem kroky smerom k tomu, aby v budúcnosti uzrela svetlo sveta kvalitnejšia úprava zákona o horskej službe. Keď už chceme chrániť lyžiarov viac, robme to poriadne a nebojme sa otvárať aj ďalšie témy. A poďme ešte ďalej. Za zamyslenie napríklad stojí absencia právnej úpravy, obmedzujúcej konzumáciu alkoholu na lyžiarskych svahoch alebo stanovujúca mieru tolerancie v prípade pozitívnej dychovej skúšky. Ale to by sa vám na Slovensku predávalo asi horšie. Ďakujem pekne.